Icaya 26
Wer ma nyuto kit ma dano geno kwede gwok pa Rwot
1I nino meno gibiwero wer man i lobo me Juda, ni,
“Watye ki gag matek adada;
Rwot aye omiyo larre tye,
oketo celle oguro orumo piny woko.
2Wuyab dogcel woko,
wek rok ma kitgi atir,
ma gigenne, gudony iye.
3Ŋat ma tamme tye i komi,
imiyo bedo ki kuc me ada,
pien noŋo geni.
4Gen Rwot nakanaka,
pien Rwot Lubaŋa aye ma bigwokowa kare ducu.
5Pien doŋ odwoko woko piny
jo ma yam gibedo i gag ma otiŋŋe i wi cere malo.
En ocorogi oretogi woko piny i lobo,
oretogi piny i apwa.
6Dano doŋ onyonogi ki tyengi, tyen lucan,
ki tyen jo ma piny obwoyogi.”
7Yo pa dano ma kite atir obedo apyel, cere pe iye,
yo-nu in aye ma iyubo.
8Ai Rwot, wan wakuri
i yo ma inyuto botwa i ŋolo koppi;
cwinywa bene tye i kom nyigi,
dok bene watamo piri twatwal.
9Aparo piri dyewor,
tipona ma tye iiya puk odiko con ka yenyi.
Pien ka iŋolo kop ilobo,
jo ma bedo iye pwonyo kit ma atir.
10Dano marac kadi bed gitine gin maber,
pe twero pwonnye me bedo dano ma kite atir;
bedo mere ka timo tim mogo ma pe tye atir i lobo pa dano ma cwinygi atir,
kun pe neno dit pa Rwot.
11-Ai Rwot, badi tye otiŋŋe malo,
ento lukworri pe gineno.
Mi lewic omakgi, ai Rwot.
Mi gunen kit ma imaro kwede joni;
cwal doŋ mac ma iyubo pi jo macalo meno,
wek otyekgi woko.
12Ai Rwot, ibimiyo wabedo ki kuc,
pien ticwa ducu in aye ma itiyo piwa.
13Ai Rwot Lubaŋawa,
rwodi mukene ma pe in yam guloyowa,
ento wan wabedo ka tuco nyiŋi keken.
14Gin doŋ guto woko, pe dok gibibedo kwo!
Doŋ gudoko tipo, pe dok gibitwero a malo!
In icito ilimogi ci ityekogi woko,
imiyo wi dano bene doŋ wil woko i komgi.
15Ento doŋ imiyo rokwa onya, ai Rwot,
in doŋ imiyo rokwa man onya;
in aye ma imiyo dano guketo deyo i komi,
imedo waŋ lobowa bene odoko malac.
16Ai Rwot, wan wabedo ka legi i kare ma watye i can,
i kare ma iketo can i komwa, wan wabedo ka yenyi.
17Wabedo calo dako ma tye ka minne ki arem,
kun twennye atwenya ki koko pi arem ma en tye kwede;
wan bene yam wabedo kit meno i nyimi, ai Rwot.
18Wan wabedo ka minne i arem,
ento ka nywalo latin dano pe doŋ wanywalo gin mo.
Pe tye loc mo ma wan waloyo pi lobowa,
pe tye gin mo ma watiyo ci watyeko.
19-Joni ma yam doŋ guto woko, pud dok gibibedo kwo,
komgi muto-ni dok bicer.
Wun jo ma wubedo i apwa, wuco woko
wek wuwer wer pi yomcwiny!
Pien toyoni aye toyo me leŋo,
pi meno ibimiyo toyo bedo tye
i lobo pa jo ma yam doŋ guto woko.
20Wubin, wun jona, wudony i kicikawu,
ka wulor doggola woko;
koŋ wukanne kunnu PI kare mo manoknok,
nio waŋ ma akemo pa Rwot doŋ okato.
21Pien nen, Rwot tye ka bino kun a ki i kabedone
pi keto can i kom jo ma bedo i lobo pi balgi;
remo ma doŋ oo i lobo binen woko ka maleŋ,
lobo bene pe doŋ biumo kom jo muto.